b'\n_START_ARTICLE_\nEpistolia Domnului nostru Iisus Hristos ce (ne-) a trimis-o Dumnezeu din Cer\n_START_SECTION_\nOrigine\n_START_PARAGRAPH_\nDup\xc4\x83 unii cercet\xc4\x83tori, Epistolia Domnului nostru Iisus Hristos ce (ne-)a trimis-o Dumnezeu din Cer este cel mai vechi text scris \xc3\xaen limba rom\xc3\xa2n\xc4\x83. Acesta a fost tradus \xc3\xaen anul 1391 din limba slavon\xc4\x83 de c\xc4\x83lug\xc4\x83rii copi\xc8\x99ti de la M\xc4\x83n\xc4\x83stirea S\xc4\x83p\xc3\xa2n\xc8\x9ba-Peri din Maramure\xc8\x99. \xc3\x8en secolul al XVI-lea, preotul ortodox Grigore din M\xc4\x83haci t\xc4\x83lm\xc4\x83ce\xc8\x99te la r\xc3\xa2ndul lui Epistolia... \xc8\x99i o repune \xc3\xaen circula\xc8\x9bie, ca lucrare misionar\xc4\x83 pentru respectarea Sfintei Duminici. Textul a fost inserat \xc3\xaen Zbornicul de la Ieud, redactat probabil \xc3\xaen anul 1630, care constituie \xe2\x80\x9eunul dintre cele mai valoroase texte prin structurile de limb\xc4\x83 \xc8\x99i prin ingenuitatea \xc8\x99i prospe\xc8\x9bimea expresiei de tip viu popular \xc3\xaen forme vechi".\n_START_SECTION_\nTextul Epistoliei...\n_START_PARAGRAPH_\n\xc3\x8en Manuscrisul de la Ieud textul se reg\xc4\x83se\xc8\x99te sub titlul Legenda sfintei dumineci \xc8\x99i este datat \xe2\x80\x9ev\xc4\x83 leat 6900\xe2\x80\x9d (1391 - 1392). Epistolia... nu a \xc3\xaencetat niciodat\xc4\x83 s\xc4\x83 circule, fie ca manuscris, text tip\xc4\x83rit sau dactilografiat. \xc3\x8en secolul al XX-lea, s-a impus definitiv cu acest titlu.'